|  |  |
| --- | --- |
|  | Azərbaycan Respublikasının Vergilər Nazirliyinin Kollegiyasının 30 iyul 2015-ci il tarixli 1517050000006200 nömrəli Qərarı ilə təsdiq edilmişdir.  *(Vergilər Nazirliyinin Kollegiyasının 31 iyul 2017-ci il tarixli 1717050000017600 nömrəli Qərarı ilə təsdiq edilmiş əlavə və dəyişikliklərlə)*  Əlavə - 28 |

“***Vergi Apellyasiya Şurasına müraciətin onlayn təqdim edilməsi” elektron xidməti üzrə inzibati reqlament***

**1. Ümumi müddəalar**

**1.1. Elektron xidmətin adı:***Vergi Apellyasiya Şurasına müraciətin onlayn təqdim edilməsi.*

**1.2. Elektron xidmətin məzmunu:***Fiziki və hüquqi şəxslər vergi orqanlarının qəbul etdiyi inzibati aktlarla bağlı verdikləri ərizə və ya şikayətlərin (korrupsiya ilə əlaqədar hüquqpozmalarla bağlı müraciətlər istisna olmaqla) nəticəsi üzrə Vergilər Nazirliyinin aparatının struktur vahidləri tərəfindən qəbul edilmiş inzibati qərarlardan təkrar şikayətlə*Vergilər Nazirliyinin Apellyasiya Şurasına *onlayn müraciət edə bilərlər. Bu elektron xidmətin təşkili vergi orqanlarının fəaliyyətində şəffaflığın təmin edilməsinə, habelə məhkəməyə qədər (məhkəmədən kənar) sadələşdirilmiş prosedurlara əməl edilməklə mübahisələrin obyektiv şəkildə həll edilməsinə zəmin yaradır.*

**1.3. Elektron xidmətin göstərilməsinin hüquqi əsası:** *“İnzibati icraat haqqında” Azərbaycan Respublikasının Qanununun 20-ci, 52-ci və 78-ci maddələri, Azərbaycan Respublikası Prezidentinin 29 mart 2001-ci il tarixli 454 nömrəli Fərmanı ilə təsdiq edilmiş “Azərbaycan Respublikasının Vergilər Nazirliyi haqqında” Əsasnamənin 8.3-cü və 8.4-cü bəndləri, Azərbaycan Respublikası Prezidentinin “[Dövlət orqanlarının elektron xidmətlər göstərməsinin təşkili sahəsində bəzi tədbirlər haqqında](http://www.azerbaijan-news.az/index.php?Lng=aze&year=2011&Pid=16532)”**23 may  2011-ci il tarixli 429 nömrəli Fərmanının 2-ci və 2-1-ci hissələri, Azərbaycan Respublikası Nazirlər Kabinetinin 24 noyabr 2011-ci il tarixli 191 nömrəli Qərarı ilə təsdiq edilmiş “Mərkəzi icra hakimiyyəti orqanları tərəfindən konkret sahələr üzrə elektron xidmətlər göstərilməsi Qaydaları", eləcə də "Elektron xidmət növlərinin Siyahısı"nın 7.39-cu bəndi.*

**1.4. Elektron xidməti göstərən dövlət qurumunun adı:***Azərbaycan Respublikasının Vergilər Nazirliyi.*

**1.5. Elektron xidmətin digər icraçıları:***Yoxdur.*

**1.6. Elektron xidmətin avtomatlaşdırılma səviyyəsi:***Qismən avtomatlaşdırılmışdır.*

**1.7. Elektron xidmətin icra müddəti:** *“İnzibati icraat haqqında” Azərbaycan Respublikasının Qanununun 52-ci və 78-ci maddələrində göstərilən müddətlər.*

**1.8. Elektron xidmətin göstərilməsinin nəticəsi:***Müraciətin araşdırılmasının nəticəsinə dair müraciət müəllifinə cavab məktubu göndərilir.*

**2. Elektron xidmətin göstərilməsinin həyata keçirilməsi**

**2.1. Elektron xidmətin növü:** *İnteraktiv.*

**2.2. Elektron xidmət üzrə ödəniş**:  *Ödənişsiz.*

**2.3. Elektron xidmətin istifadəçiləri:***İstənilən fiziki və hüquqi şəxs.*

**2.4. Elektron xidmətin təqdim olunma yeri:***Azərbaycan Respublikasının Vergilər Nazirliyinin rəsmi internet səhifəsinin “E-xidmətlər” bölməsi (*[*http://www.taxes.gov.az/modul.php?name=e-xidmetler*](http://www.taxes.gov.az/modul.php?name=e-xidmetler)*),*[*https://www.e-gov.az*](http://www.e-gov.az/)*.*

**2.5. Elektron xidmət barədə məlumatlandırma:**

*2.5.1. http://www.taxes.gov.az;*

*2.5.2. https://www.e-gov.az;*

*2.5.3. Azərbaycan Respublikasının Vergilər Nazirliyinin Çağrı Mərkəzi (195-1);*

*2.5.4. Vergi ödəyicilərinə xidmət strukturları (müvafiq idarə və şöbələr);*

*2.5.5. Vergi ödəyicilərinə xidmət mərkəzləri;*

*2.5.6. office@taxes.gov.az.*

**2.6.**   **Elektron xidmətin göstərilməsi üçün tələb olunan sənədlər və onların təqdim olunma forması:***Şəxsiyyəti təsdiq edən sənəd (təqdim olunmuş forma üzrə müəyyən edilmiş müvafiq qrafalarda şəxsiyyəti təsdiq edən sənədin seriya və nömrəsi qeyd olunur).*

**3. Elektron xidmətin göstərilməsi üçün** **inzibati prosedurlar**

**3.1. İnteraktiv elektron xidmətlər üçün sorğu:**

**3.1.1. sorğunun formalaşdırılması:***İstifadəçi tərəfindən Reqlamentin 2.4-cü bəndində qeyd edilən “E-xidmətlər” bölməsində “Vergi Apellyasiya Şurasına müraciətin onlayn təqdim edilməsi” xidmət növü seçilir. Bu zaman açılmış pəncərədə təqdim olunmuş forma üzrə (****\*****) işarəsi ilə qeyd olunan “Adınız”, “Soyadınız”, “Atanızın adı”, “Şəxsiyyəti təsdiq edən sənədin seriya və nömrəsi” və “Doğum tarixi” qrafaları doldurularaq “Davam et” düyməsi sıxılır. Bundan sonra açılacaq yeni pəncərədə istifadəçi tərəfindən forma üzrə müəyyən edilmiş müvafiq qrafalar doldurularaq “Göndər” düyməsi sıxılır. Bu zaman (****\*****) işarəsi ilə qeyd olunan aşağıdakı qrafaların mahiyyəti üzrə doldurulması zəruridir:*

*1. Telefon nömrəsi (ev, iş, mobil);*

*2. E-mail;*

*3. Müraciətin predmeti;*

*4. Müraciətin məzmunu.*

**3.1.2. sorğunun qəbulu:***Müraciət formasının məlumatları əks əlaqə (feed-back) vasitəsilə onlayn rejimdə qəbul edilir.*

**3.2. Elektron xidmətin göstərilməsi və ya imtina edilməsi:**

**3.2.1. sorğunun yerinə yetirilməsindən imtina halları:***Reqlamentin 3.1.1-ci yarımbəndində qeyd olunan qrafalardan ((****\*****) işarəsi ilə qeyd olunmayan qrafalar istisna olmaqla) hər hansı biri doldurulmadıqda elektron xidmətin göstərilməsindən imtina olunur;*

**3.2.2. sorğunun qəbulu:** *Reqlamentin 3.1.2-ci yarımbəndinə uyğun olaraq həyata keçirilir. Aşağıdakı müraciətlər* Vergilər Nazirliyinin Apellyasiya Şurası *tərəfindən icraata qəbul edilmir:*

*1. korrupsiya hüquqpozma halları barədə müraciətlər;*

2. eyni şəxs tərəfindən eyni predmet üzrə verilmiş və bununla bağlı Vergi Apellyasiya Şurasının qərarı olan müraciətlər.

**3.3. Sorğunun icrası:**

**3.3.1. ardıcıl hər bir inzibati əməliyyat, o cümlədən məsul şəxs haqqında məlumat:***Təqdim olunmuş forma istifadəçi tərəfindən doldurulub onlayn rejimdə göndərildikdən sonra müraciət (təkrar şikayət) dərhal Vergilər Nazirliyinin Aparatına daxil olur. Müraciət Vergilər Nazirliyinin Aparatı tərəfindən Avtomatlaşdırılmış Vergi İnformasiya Sistemi (bundan sonra- AVİS) vasitəsilə qeydiyyata alındıqdan sonra dərkənar verilməsi üçün aidiyyəti üzrə Vergi Apellyasiya Şurasının sədrinə təqdim edilir. Müvafiq dərkənar verildikdən sonra müraciət icra üçün* Vergilər Nazirliyinin Apellyasiya Şurasının *Katibliyinə göndərilir. Müraciətin araşdırılmasının nəticəsinə dair hazırlanmış cavab məktubu AVİS vasitəsilə qeydiyyata alınaraq müraciət müəllifinin qeyd etdiyi e-mail ünvana göndərilir. Elektron xidmətin göstərilməsinə Vergilər Nazirliyinin Aparatı, Vergi Apellyasiya Şurası, Vergilər Nazirliyinin* Media və kommunikasiya mərkəzi və Vergilər Nazirliyinin İnformasiya texnologiyaları mərkəzi *məsuliyyət daşıyırlar;*

**3.3.2. hər bir inzibati əməliyyatın məzmunu, yerinə yetirilmə müddəti və/və ya maksimal yerinə yetirilmə müddəti:** *“İnzibati icraat haqqında” Azərbaycan Respublikasının Qanununun 52-ci və 78-ci maddələrində göstərilən müddətlər;*

**3.3.3. inzibati əməliyyatda iştirak edən digər dövlət orqanı haqqında məlumat:***Yoxdur;*

**3.3.4. hər bir inzibati prosedurun nəticəsi və onun verilməsi qaydası:***Reqlamentin 3.3.1-ci yarımbəndinə uyğun olaraq həyata keçirilir.*

**3.4. Elektron xidmətin yerinə yetirilməsinə nəzarət:**

**3.4.1. nəzarət forması:***Müraciət**AVİS vasitəsilə qeydiyyat alınır və icra müddəti göstərilir;*

**3.4.2. nəzarət qaydası:***Bu xidmətin yerinə yetirilməsinə nəzarət Azərbaycan Respublikasının Vergilər Nazirliyinin Aparatı tərəfindən həyata keçirilir. İstifadəçilər üçün elektron xidmətdən istifadə ilə bağlı yaranan hər hansı anlaşılmazlığın aradan qaldırılması və ya onlara metodiki dəstəyin göstərilməsi məqsədilə Azərbaycan Respublikasının Vergilər Nazirliyinin Çağrı Mərkəzi (195-1) fəaliyyət göstərir.*

**3.5. Elektron xidmətin göstərilməsi üzrə mübahisələr:***İstifadəçi elektron xidmətlə bağlı onun narazılığına səbəb olan istənilən məsələ barədə inzibati qaydada və (və ya) məhkəməyə şikayət edə bilər. Şikayətin verilməsi və baxılması qaydası aşağıdakı kimidir:*

**3.5.1. İstifadəçinin şikayət etmək hüququ haqqında məlumat:***Elektron xidmətin göstərilməsindən və ya elektron xidmətin göstərilməsindən imtinadan qanunvericiliyə uyğun olaraq inzibati qaydada və (və ya) məhkəməyə şikayət verilə bilər;*

**3.5.2. Şikayətin əsaslandırılması və baxılması üçün lazım olan informasiya:***İnzibati şikayətin forması “İnzibati icraat haqqında” Azərbaycan Respublikasının Qanununun 74-cü maddəsinə uyğun olmalıdır;*

**3.5.3. Şikayətin baxılma müddəti:***Şikayət inzibati orqana verildikdə, şikayətə “İnzibati icraat haqqında” Azərbaycan Respublikasının Qanununun 78-ci maddəsinə əsasən 1 ay müddətinə baxılır. Məhkəməyə verilən şikayətə Azərbaycan Respublikasının İnzibati Prosessual Məcəlləsi ilə müəyyən edilmiş qaydada baxılır.*